RESOLUCIÓN DE ADOPCIÓN DE MEDIDAS PARA A MODIFICACIÓN DA ORDENANZA REGULADORA DAS AXUDAS DE EMERXENCIA SOCIAL
ADMINISTRACIÓN LOCAL — Municipal — Ponteareas (Ordenanzas e Regulamentos, 21/04/2020)

Faise público que con data 16 de abril de 2020, pola Alcaldía ditouse a Resolución nº 2020/1183 de adopción de medidas urxentes para a modificación da Ordenanza municipal reguladora das Axudas de Emerxencia Social, do seguinte literal: Como consecuencia do estado de alarma decretado polo Goberno de España, a través do Real Decreto 463/2020, de 14 de marzo, é necesario adoptar medidas excepcionais para as familias que precisen de axudas para alimentos e outros produtos de primeira necesidade. Tendo en conta que a Ordenanza municipal reguladora das Axudas de Emerxencia Social, publicada no BOP nº 31, do 14 de febreiro de 2017, no seu artigo 8. Axudas para necesidades básicas: Alimentación básica e Hixiene persoal, sinala dúas liñas de actuación para dar cobertura a este tipo de axudas: a) Centro de Reparto de Alimentos Municipal (CRA) b) Vale de compra nominal. Á vista de que soamente se desenvolveu a primeira das liñas, posto que o apartado b) precisaba que se fixera un concerto cun establecemento de venda de alimentos e que o modelo de Vale fose aprobado pola Xunta de Goberno Local, motiva que é preciso establecer un procedemento de urxencia que sexa máis áxil na actual etapa. Considerando a situación de infortunio público grave provocada polo COVID-19, e que, ademais, o Rexistro xeral do Concello atópase pechado para a presentación, de forma presencial, de solicitudes resulta preciso facer operativo dito apartado instaurando un procedemento para levar a cabo as solicitudes de axudas de alimentos e outros produtos de primeira necesidade destinadas á veciñanza empadroada no municipio de Ponteareas, e, máis concretamente, ás familias que no momento da solicitude carezan de todo tipo de ingresos que lle permitan cubrir as súas necesidades básicas. De conformidade coas facultades conferidas no artigo 21.1. m) da lei 7/85 do 2 de abril, reguladora das Bases de Réxime Local, que sinala como competencia do Alcalde: “Adoptar persoalmente, e baixo a súa responsabilidade, en caso de catástrofe ou de infortunios públicos ou grave risco dos mesmos, as medidas necesarias e axeitadas dando conta inmediata ao Pleno.” Primeiro: Modificar, dende esta data e mentres dure o Estado de Alarma, determinados artigos da ORDENANZA REGULADORA DAS AXUDAS DE EMERXENCIA SOCIAL DO CONCELLO DE PONTEAREAS que a continuación se expoñen: Apartado B. Substituír durante o período do estado de alarma, Vales de Compra por: Tipos de axuda, cuantía e periodicidade. Alimentación e hixiene: – Familias de 1 membro: 100 € – Familias de 2 membros: 150 € – Familias de 3 membros: 200 € – Familias de 4 membros o más: 250 € Estas axudas terán carácter mensual mentres se manteña a situación excepcional do estado de alarma ou limitacións ao desenvolvemento da actividade económica, comercial, de hostalaría e servizos anterior á crise sanitaria polo COVID-19. A solicitude e tramitación será mediante o procedemento que se aproba tamén mediante este decreto. Será outorgada unha axuda de alimentos e hixiene pola unidade familiar, sempre proporcional ao número de membros da misma. Segundo: Articular un procedemento de URXENCIA ante a ALARMA decretada pola pandemia do Coronavirus COVID-19 que se tramitará coa solicitude que recolle este Decreto e abranguerá os seguintes trámites que suporán un engadido aos artigos da Ordenanza vixente: Os servizos sociais informaran telefonicamente os interesados. As solicitudes asinadas (no modelo que se achega), presentaranse a Traballadora Social de referencia, aceptando durante o estado de alarma para a presentación da mesma a vía de correo electrónico, ou mediante foto do documento remitida por WhatsApp os teléfonos móbiles do servizo que lle facilitará a súa Traballadora Social na entrevista telefónica. As solicitudes serán presentadas polas Traballadoras Sociais no rexistro de entrada do Concello de Ponteareas. Xunto coa solicitude, o interesado achegará os documentos cos que conta no seu poder dos que se reflicten na ordenanza. A Traballadora Social, previa autorización do solicitante, fará a comprobación dos datos os que ten acceso mediante a plataforma PASAXE. Remitirase o interesado a resolución polo mesmo método en que foi solicitada (correo e, whatsapp.), debendo o interesado contestar polo mesmo medio de recepción que recibiu correctamente a resolución. O prazo dun mes para xustificar a axuda concedida, comezará cando se resolva o estado de alarma. Terceiro: Supeditar estas axudas á normativa que está elaborando o Goberno do Estado sobre a renda vital mínima. Cuarto: Que se dea publicidade deste Decreto mediante a súa publicación no Taboleiro de anuncios, páxina web, sede electrónica e inserción de anuncio no BOP de Pontevedra, dando conta ao Pleno municipal na vindeira sesión que se celebre. O Alcalde, Xosé Represas Giráldez (Documento asinado electronicamente)